ශ්‍රී ලංකා රේගුවේ මත්ද්‍රව්‍ය පාලන අංශයේ නිලධාරීන් විසින් කටුනායක බණ්ඩාරනායක ජාත්‍යන්තර ගුවන් තොටුපලේ දී ඊයේ (31) ගුවන්තොටුපල පරිශ්‍රයෙන් පිටව යාමට තැත් කළ කෙන්යානු ජාතිකයෙකු අත්අඩංගුවට ගෙන තිබෙනවා.එමිරේට්ස් ගුවන් සේවයේ අංක EK650 ගුවන් යානයෙන් මෙරටට පැමිණි අදාළ පුද්ගලයා සන්තකයේ තිබී, කොකේන් මත්ද්‍රව්‍ය ගුලි තොගයක් සඟවාගෙන සිටියදී සොයා ගැනුණු බවයි රේගු මාධ්‍ය අංශය පවසන්නේ.අත්අඩංගුවට ගත් සැකකරුව ගුවන්තොටුපල පරිශ්‍රයේ ඇති ශරීර පරීක්ෂණ යන්ත්‍රය මගින් පරීක්ෂා කිරීමේ දී ඔහුගේ උදරයේ සැක කටයුතු යමක් සඟවා ඇති බවට ගුවන් තොටුපල නිලධාරීන්ට නිරීක්ෂණය වී තිබෙනවා.සැකකරු 39 හැවිරිදි අයෙක් වන අතර, ඔහුව ඉදිරි විමර්ශන කටයුතු සඳහා රේගුවේ මත්ද්‍රව්‍ය පාලන අංශයේ නිලධාරීන් වෙත භාර දී ඇති බවයි වාර්තා වන්නේ.